**O mie de ani**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bărbatul este aşezat unde se termină pământul, femeia unde începe cerul.

Victor Hugo

- O mie de ani de iubire-ntre noi...

Să fie cei biblici, când lumea la doi

Se-mparte perfect? Dar mă pot înşela.

O mie de ani eu am fost umbra ta.

De nu m-ai văzut şi-ai trecut peste timp

Cu paşii absenţi printr-un alt anotimp,

Te-absolv de păcat, nu-i lumină-ndeajuns,

De-o mie de ani eu mai caut răspuns

Prin bezna în care odată m-a-nchis

Destinul absurd. Ţi-am fost flacără-n vis

Păzită-n altar de bătrâni capelani

Te caut de-atunci, de o mie de ani.

- O mie de ani mi se pare puţin

Să-ţi beau din petale nectarul divin,

Pereche să-mi fii, nu o umbră sub pas,

O lacrimă caldă prelinsă pe ceas,

O candelă-n noapte, aprinsă mereu

Şi rima pereche a versului meu.

Te-aştept peste veacuri la margini de drum,

De-o mie de ani te aştept, dar acum

Te simt mai aproape în suflet arzând,

Păşesc printre umbre cu tine în gând,

O mie de ani mi-a luat să-nţeleg -

Suntem jumătăţi din acelaşi întreg.

Liliana Trif Ioan Grigoraș